স্পোর্টস ডেস্ক ২১ ফেব্রুয়ারি ২০২০, ১৫:৪৮ | অনলাইন সংস্করণ
জিম্বাবুয়ের তারকা ক্রিকেটার সিকান্দার রাজা বলেছেন, বাংলাদেশের স্পিনাররা আমাদের বিপক্ষে সবসময়ই ভালো করেছে। ঢাকায় নিয়মিত আসার কারণে আমরা বাংলাদেশি ক্রিকেটারদের থেকে শিখতে পারছি।
রাজধানীর মিরপুর স্টেডিয়ামে শুক্রবার সাংবাদিকদের সঙ্গে আলাপকালে এ কথা বলেন সিকান্দার রাজা। ঘরের মাঠে স্পিনে শক্তিশালী বাংলাদেশ। তার চেয়েও বড় কথা জিম্বাবুয়ের বিপক্ষে উইকেট শিকারে এগিয়ে আছেন বাংলাদেশের স্পিনাররাই।
জিম্বাবুয়ের বিপক্ষে মাত্র ৫টি টেস্ট খেলে সর্বোচ্চ ৩৫ উইকেট শিকার করেছেন তাইজুল ইসলাম। ৬ টেস্টে হাত ঘুড়িয়ে দ্বিতীয় সর্বোচ্চ ২৬টি উইকেট শিকার করেছেন সাকিব আল হাসান। মাত্র ৩টি টেস্ট ম্যাচ খেলে চতুর্থ সর্বোচ্চ ২১ উইকেট শিকার করেছেন এনামুল হক জুনিয়র।
জিম্বাবুয়ের অলরাউন্ডার সিকান্দার রাজা বলেন, আপনি যতই বলেন স্পিনাররা আমাদের বিপক্ষে অনেক উইকেট নিচ্ছে, আমরাও সময়ের সঙ্গে স্পিনের বিপক্ষে রান করা শুরু করেছি। আমরা গতবার সিলেট যে টেস্ট ম্যাচটা জিতেছি, সেটাই আদর্শ উদাহরণ।
বাংলাদেশের বিপক্ষে টেস্ট জয়ে আত্নবিশ্বাসী জিম্বাবুয়ে। এমনটি জানিয়ে সিকান্দার রাজা আরও বলেন, সবশেষ শ্রীলঙ্কার বিপক্ষে সিরিজটা ভালো কেটেছে আমাদের। ওরা হয়ত প্রথম টেস্ট জিতেছে। দ্বিতীয় টেস্ট আমরা জয়ের খুব কাছাকাছি গিয়ে ড্র করেছি। মানসিকতার দিক থেকে আমরা অনেক উন্নতি করেছি। বাংলাদেশের বিপক্ষে ভালো খেলায় আমরা আত্মবিশ্বাসী।